秋熱次高仲貽韻  其一
作者：林季仲
朝代：宋

paragraphs: 乘時火初流，執熱病未脫。
踏冰思少蘇，坐甑哀苟活。
雲意斷渰渰，雨聲閟{洱舌}{洱舌}。
安用天官爲，不悟秋序奪。
巫尪暴何辜，夸父僵且渴。
熂山將焚燒，翻海欲灑潑。
蛟龍遁寂寞，蠅蚋恣喧聒。
瘴鳶時墮水，涸魚暫濡沫。
斯焉禾不登，往矣穗奚掇。
衆心禱不昧，羣望走莫遏。
殷勤聞雷行，閃閃驚電抹。
嘉澍疑盆翻，脫葉逾帚捋。
汲井憶羸瓶，承霤爭羅鉢。
新凉來不斷，濁水去如割。
未論沴氣銷，陡覺煩襟豁。
遂回望電眼，免蹙憂稼頞。
一飽茲可營，百慮何勞㔇。
明公軫慈仁，此道歸包括。
世事有反覆，愁腸屢迴斡。
栖栖同里甿，閔閔憂旱魃。
賦詩輸悃悰，盈軸辦嗟咄。
句圓珠走盤，意定弦在筈。
千仞徒仰高，一葦敢杭闊。
韜疵知含洪，策蹇終臲卼。